LUR na Schweizer-Reneke oor klasfotoDie foto waaroor die herrie woed en waarop gesien kan word hoe gr. R’s blykbaar volgens hul ras geskei is. Foto: Twitter ŉ Ouer wie se kind in die klas van die Laerskool Schweizer-Reneke is waaroor ŉ bohaai ontstaan het omdat die kinders skynbaar op grond van hul ras geskei word, beskryf ŉ foto van die klas wat glo van rassisme getuig as “totaal en al nonsens”. Die gr. R-ouer, wat gevra het om anoniem te bly, sê: “My eie kind is in daai klas. [Aan] die tafel waar daai kinders kamstig gesit het, sit in werklikheid tydens klastyd twee swart leerders en twee wit leerders.” Die ma van ŉ gr. R-leerder van die skool in Noordwes het woedend gereageer nadat die klasonderwyseres die foto op die skool se WhatsApp-groep gedeel het. Daarop kan gesien word hoe 18 oënskynlik wit leerders bymekaar sit aan tafeltjies wat teen mekaar geskuif is, terwyl vier oënskynlik swart leerders op hul eie agter in die klas aan twee ander tafels sit. Dit was veronderstel om ŉ opwindende dag te wees … “Dit was veronderstel om ŉ opwindende dag vir my te wees, maar dis nie,” het sy aan TimesLive gesê. Die ma, wat anoniem moet bly om haar kind se identiteit te beskerm, het aan die webwerf gesê haar kind se eerste skooldag het goed begin, maar om 09:00 het die ouers ŉ WhatsApp-boodskap van die juffrou gekry om te sê hoe die dag verloop. “Al wat ek gesien het, was boodskappe van wit ouers wat sê: ‘Dankie, dankie,’ maar niemand het iets oor die skeiding van die kinders gesê nie,” het sy aan TimesLive gesê. Sy het dit met ŉ ander ouer bespreek, wat die hoof genader het. Dié het gesê sy was onbewus van die situasie. Politici het intussen nie op hulle laat wag om wat hulle as “rassisme” beskryf, te veroordeel nie. Sello Lehari, Noordwes se LUR vir onderwys en sportontwikkeling, het sy “skok en teleurstelling” oor die foto uitgespreek en is van plan om die skool Donderdag te besoek, berig African News Agency. “Namens die departement wil ek die bewerings van rassisme in ons skole wat strydig is met die Grondwet van ons land, ten sterkste veroordeel,” sê Lehari. “Ingevolge die Grondwet … mag daar nie op grond van ras gediskrimineer word nie.” Hy sal na verwagting Donderdag ŉ span senior bestuurders lei in ŉ intensiewe ondersoek ter plaatse. Freddy Sepeng, departementele woordvoerder, sê pas nadat die saak onder die departement se aandag gekom het, is amptenare van die distrik aangewys om die skool op ŉ feitesending te besoek. Die ANC het ook sy stem by die koor van veroordeling gevoeg. Keneetswe Mosenogi, sameroeper van die regerende party se provinsiale taakspan, sê die ANC is verstom oor die “oënskynlik rassistiese sitreëlings” in die skool op die foto wat die rondtes in die sosiale media doen. Niks sal ons stuit in ons stryd teen rassisme nie. “Ons is ontstoke omdat dit beslis nie die soort samelewing is wat ons in die vooruitsig gestel het nie,” sê Mosenogi. “Niks sal ons stuit in ons stryd teen rassisme nie.” Sy doen ŉ beroep op die provinsiale regering om die saak dringend te ondersoek en streng op te tree as enige bewyse van verkeerde optrede gevind word. Luyolo Mphithi, die DA se federale jeugleier, sal intussen ook vanoggend die skool besoek. “Dit is skandelik dat ’n klaskamer in 2019 volgens ras geskei kan word, wat slegs dien om jong kinders vanaf dag een te leer om mekaar so anders en afsonderlik te sien. Dit is gewetenloos.” Die skool het onderneem om Donderdag sy kant van die saak in ŉ persverklaring te stel. Hou Maroela Media dop vir meer.